ཁོང་གིས་གསུངས་པར་མཚོ་སྔོན་ཞིང་ཆེན་གྱི་རྒྱ་ཆེ་བའི་ཞིང་འབྲོག་མང་ཚོགས་སུ་ཐོད་པར་མཆུ་སྦྱོར་བ་དང་གདོང་ལ་མཆུ་སྦྱོར་བའི་གུས་ལུགས་གོམས་སྲོལ་ཡོད་པ་མ་ཟད།མཆུ་གཉིས་སྦྱོར་བའི་གུས་ལུགས་ཀྱི་གོམས་སྲོལ་ཡང་ས་ཆ་རེ་འགར་ཡོད་དེ།ཡིན་ན་ཡང་མཆུ་གཉིས་སྦྱོར་བའི་གུས་ལུགས་ཀྱི་གོམས་སྲོལ་འདི་ནི་གཙོ་བོ་བུད་མེད་བར་ཡིན་ཏེ།དཔེར་ན་མ་དང་བུ་མོ།ཨ་ནེ་དང་ཚ་མོ།མ་དང་ཚ་མོ་སོགས་བར་དུ་དུས་ཡུན་རིང་བོར་ཁ་བྲལ་ནས་སླར་ཐུག་འཕྲད་བྱུང་ཚེ་མཆུ་ཕན་ཚུན་སྦྱོར་བའི་གུས་ལུགས་ཀྱི་གོམས་སྲོལ་སྤེལ་ཞེས་གསུངས།བདག་གིས་གོང་གི་གནས་ཚུལ་རྒྱུས་ལོན་བྱེད་པ་བརྒྱུད་ནས་རང་གིས་མཐོང་ཐོས་སུ་གྱུར་པའི་མཛོད་དགེ་རྫོང་གི་རོང་ཁུལ་གྱི་མཆུ་སྦྱོར་གུས་ལུགས་གོམས་སྲོལ་འདི་རགས་ཙམ་བརྗོད་པར་བྱའོ།།